Mediese spesialiste hef buitensporige bedraeArgieffoto Dié aantyging is glo vervat in ŉ voorlegging wat die Raad op Gesondheidsfinansiers (RGF) binnekort by die Mededingingskommissie se ondersoek na die private gesondheidsindustrie, gaan indien. In die voorlegging voer die RGF aan dat spesialiste soos ortopediese chirurge, hart- en longchirurge, narkotiseurs, onkoloë en patoloë se tariewe soms tot 300% hoër is as die tariewe van mediese fondse. Die voorlegging, wat deur die koerant gesien is, sluit hospitaal- en spesialisrekeninge in wat wys dat pasiënte soms twee keer vir dieselfde prosedures betaal. Die RGF voer ook aan dat Life, Mediclinic en Netcare, die land se drie grootste private gesondheidsorggroepe, die mark in so mate oorheers dat daar nie ware mededinging in die sektor is nie. “Een hospitaalgroep het ŉ mediese fonds met ŉ dubbelsyfer-verhoging gedreig indien die fonds nie die hospitaalgroep as sy voorkeur-diensverskaffer aanwys nie,” voer die RGF glo in sy voorlegging aan. Die Netcare-groep het gesê sy voorlegging weerlê enige bewerings deur die RGF dat die maatskappy se pryse onredelik is.